Rimski katastar u provinciji Dalmaciji
Rimski katastar u provinciji Dalmaciji, poznat pod nazivom forma Dolabelliana, je najstariji poznati dokument koji u cijelosti (katastarski) utvrđuje teritorije i zemljišta provincije. Namjesnik Dolabela i njegovi nasljednici izvršili su precizna razgraničenja teritorija i odredili vlasnička prava prema načelima rimskoga prava. Preko ovog dokumenta provincijske vlasti su imale precizan uvid u stanje zemljišnih i teritorijalnih odnosa. Ustanovljeno stanje je potrajalo stoljećima, i imalo je presudnog uticaja u kasnijem razvoju teritorijalnih odnosa na zapadnom Balkanu. Bio je to službeni dokument koji je kao svojevrsni katastar provincije bio pohranjen u tabulariju namjesnikova ureda u Saloni. Do danas je poznato tridesetak tzv. terminacijskih natpisa s prostora rimske provincije Dalmacije, a najviše ih je pronađeno na prostoru Liburna. Jedan međaš danas je izložen u Arheološkom muzeju u Splitu.